Diari Oficial de la Generalitat Valenciana


Sumari del DOGV 6937, del 07-01-2013 (2013/101)

DECRET 6/2013, de 4 de gener, del Consell pel qual s'aprova el Reglament d'Organització i Funcionament de l'Entitat d'Infraestructures de la Generalitat (EIGE).
----------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2013/01/04/6/dof/vci/html**

### Dades del document

Número de DOGV
:   6937

Data del DOGV
:   07-01-2013

Secció del DOGV
:   I. DISPOSICIONS GENERALS

Número del document
:   2013/101


Data del document
:   04-01-2013

Organisme emissor
:   Conselleria d'Hisenda i Administració Pública

Tipus de document
:   Decret

Anàlisi jurídica

 Descriptors 

:   * Conselleria d'Hisenda i Administració Pública
    * Entitat d'Infraestructures de la Generalitat (EIGE)
    * Ens Gestor de la Xarxa de Transport i de Ports de la Generalitat
    * política de transports
    * habitatge social
    * centre d'ensenyament
    * reglament intern
    * infraestructura de transports
    * legislació
    * instal·lació portuària
    * urbanisme
    * infraestructura industrial
    * ordenació del territori
    * expropiació

DECRET 6/2013, de 4 de gener, del Consell pel qual s'aprova el Reglament d'Organització i Funcionament de l'Entitat d'Infraestructures de la Generalitat (EIGE). [2013/101]  
ÍNDEX  
Preàmbul  
Article únic. Aprovació del Reglament d'Organització i Funcionament de l'Entitat d'Infraestructures de la Generalitat  
Disposició addicional  
Única. Clàusula de no-increment del gasto públic.  
Disposició derogatòria   
Única. Derogació normativa  
Disposicions finals  
Primera. Habilitació  
Segona. Entrada en vigor  
Annex. Reglament d'Organització i Funcionament de l'Entitat d'Infraestructures de la Generalitat.   
Capítol I. Naturalesa i funcions  
Article 1. Naturalesa i règim jurídic  
Article 2. Funcions  
Capítol II. Organització   
Article 3. Òrgans  
Article 4. De la Presidència  
Article 5. Del Consell de Direcció. Composició  
Article 6. Competències del Consell de Direcció  
Article 7. Règim jurídic del Consell de Direcció  
Article 8. De la Direcció General  
Capítol III. Estructura organitzativa  
Article 9. Organització  
Article 10. Auditoria interna  
Capítol IV. Personal   
Article 11. Règim jurídic del personal  
Article 12. Del personal funcionari que presta servicis en l'entitat  
  
Article 13. Del personal laboral propi de l'entitat  
Article 14. Relació de llocs de treball  
Article 15. Règim retributiu  
Capítol V. Recursos i règim econòmic  
Article 16. Recursos econòmics  
Article 17. Règim pressupostari  
Article 18. Control financer i comptabilitat  
Article 19. De la supervisió i control economicofinancer  
Capítol VI. Contractació  
Article 20. Règim de contractació  
Article 21. Contingut de la declaració de mitjà propi  
Article 22. Abast de la declaració de mitjà propi  
Capítol VII. Règim patrimonial  
Article 23. Patrimoni propi  
Article 24. Béns adscrits  
  
  
PREÀMBUL  
  
El Decret Llei 1/2011, de 30 de setembre, del Consell, de Mesures Urgents de Règim Economicofinancer del Sector Públic Empresarial i Fundacional, convalidat per la Resolució 22/VIII-2011, de 20 d'octubre de 2011 del Ple de les Corts, va establir les bases, directrius i estratègies de gestió per a aconseguir un sector públic empresarial i fundacional de la Generalitat sanejat, auster, eficaç, eficient i orientat a les necessitats de la societat valenciana i al compliment dels objectius del Consell en els seus distints àmbits d'actuació.  
  
Dins del sector públic empresarial de la Generalitat, s'han integrat històricament una sèrie d'entitats i societats encarregades de la prestació i gestió de determinades matèries, així: l'Ens Gestor de Transports i Ports (GTP), l'objectiu fonamental del qual ha sigut la construcció d'infraestructures de transport terrestre que li siguen expressament atribuïdes per la conselleria competent en matèria de transports, així com la gestió, conservació i manteniment d'estes i d'aquelles altres ja existents respecte de les quals li siguen encomanades estes funcions; la societat mercantil Institut Valencià de Vivenda, SA (IVVSA), l'objecte social de la qual va ser la rehabilitació i promoció de vivendes de protecció oficial, així com totes les activitats complementàries, accessòries i auxiliars que siguen necessàries per a la seua realització; la societat mercantil Construccions i Infraestructures Educatives de la Generalitat Valenciana, SA (CIEGSA), l'objectiu social de la qual va ser l'organització, contractació i gestió de les activitats que requerisca la preparació, construcció d'obres, instal·lacions, execució i posada en funcionament de les infraestructures educatives dins del territori de la Comunitat Valenciana.  
En el marc del procés de reestructuració i ordenació del sector públic empresarial i fundacional de la Generalitat, el Decret Llei 7/2012, de 19 d'octubre, del Consell, de Mesures de Reestructuració i Racionalització del Sector Públic Empresarial i Fundacional de la Generalitat convalidat per la Resolució 185/VIII, de 14 de novembre de 2012, del Ple de les Corts, va modificar la denominació i fins de l'Ens Gestor de Transports i Ports, que passa a denominar-se Entitat d'Infraestructures de la Generalitat (EIGE), i a assumir els àmbits competencials de l'IVVSA i CIEGSA, que se suprimixen i extingixen, respectivament.   
El Decret que ara s'aprova té com a finalitat establir les funcions, estructura organitzativa, composició i atribucions dels òrgans de l'Entitat d'Infraestructures de la Generalitat (EIGE), en desplegament del mandat contingut en la disposició final quinta del Decret Llei 7/2012.  
  
Amb este fi, el text està integrat per un article, una disposició addicional, una disposició derogatòria, dos disposicions finals i un annex.  
  
En l'article únic s'aprova el Reglament de funcionament de l'Entitat d'Infraestructures de la Generalitat que s'incorpora com a annex al decret.   
El Decret Llei 7/2012 i, en virtut d'este, el Reglament que el desplega, atorguen a l'Entitat d'Infraestructures de la Generalitat (EIGE) la naturalesa jurídica d'entitat de dret públic, amb personalitat jurídica i plena capacitat d'obrar per al compliment dels seus fins, la promoció, construcció i gestió de sòl, infraestructures, equipaments i edificacions, així com la gestió, explotació i manteniment d'estes i d'aquelles altres ja existents respecte de les quals li siguen atribuïdes estes funcions, siguen de la seua titularitat o li siguen adscrites.  
  
El Reglament desplega les funcions de l'entitat, així mateix establix l'organització, composició i atribucions dels òrgans que la integren i l'estructura organitzativa i règim jurídic del seu personal. Finalment, regula els recursos financers i el règim econòmic, contractual i patrimonial a què estarà sotmesa l'entitat.  
En virtut d'això, a proposta conjunta de les persones titulars de la Conselleria d'Infraestructures, Territori i Medi Ambient i de la Conselleria d'Hisenda i Administració Pública i amb la deliberació prèvia del Consell, en la reunió del dia 4 de gener de 2013,   
  
  
DECRETE  
  
Article únic. Aprovació del Reglament d'Organització i Funcionament de l'Entitat d'Infraestructures de la Generalitat.   
S'aprova el Reglament d'Organització i Funcionament de l'Entitat d'Infraestructures de la Generalitat, el text del qual figura com a annex d'este decret.  
  
DISPOSICIÓ ADDICIONAL  
  
Única. Clàusula de no-increment del gasto públic  
La implementació i posterior desplegament d'este decret no podrà suposar un increment de gasto en el pressupost consolidat de la Generalitat. A este efecte i pel que es referix al gastos de personal, les adaptacions que puguen realitzar-se, en el marc de la implantació de l'estructura organitzativa de l'entitat, no podran suposar increment de cost en termes homogenis.  
DISPOSICIÓ DEROGATÒRIA  
  
Única. Derogació normativa  
Queda expressament derogat el Decret 199/2004, d'1 d'octubre, del Consell, pel qual es va aprovar l'Estatut de l'Ens Gestor de la Xarxa de Transport de la Generalitat Valenciana, així com qualsevol altra norma del mateix rang o d'un rang inferior que s'opose a este decret.  
  
DISPOSICIONS FINALS  
  
Primera. Habilitació normativa  
Es faculta les persones titulars de les conselleries amb competències en matèria d'infraestructures, sector públic, patrimoni i hisenda per a adoptar les mesures necessàries i dictar totes les disposicions que exigisca l'aplicació i execució d'este decret, en l'àmbit de les seues competències respectives.  
  
Segona. Entrada en vigor  
Este entrarà en vigor l'endemà de la seua publicació en el Diari Oficial de la Comunitat Valenciana.  
  
Valencia, 4 de gener de 2013.  
  
El president de la Generalitat,  
ALBERTO FABRA PART  
  
La consellera d'infraestructures, Territori i Medi Ambient,  
ISABEL BONIG TRIGUEROS  
  
El conseller d'Hisenda i Administració Pública,  
JUAN CARLOS MORAGUES FERRER  
  
  
  
Annex  
  
Reglament d'Organització i Funcionament  
de l'Entitat d'Infraestructures de la Generalitat  
  
CAPÍTOL I  
Naturalesa i funcions  
  
Article 1. Naturalesa i règim jurídic  
1. L'Entitat d'Infraestructures de la Generalitat és una entitat de dret públic de les previstes l'article 5.2 del text refós de la Llei d'Hisenda Pública de la Generalitat Valenciana aprovat pel Decret Legislatiu de 26 de juny de 1991, del Govern valencià.  
2. L'entitat gaudirà de personalitat jurídica pròpia i plena capacitat d'obrar per al compliment dels seus fins, i queda adscrita a la conselleria amb competències en matèria d'infraestructures.  
3. L'entitat es regix pel que establixen el capítol XIX de la Llei 16/2003, de 17 de desembre, de Mesures Fiscals, de Gestió Administrativa i Financera, i d'Organització de la Generalitat, el Decret Llei 7/2012, de 19 d'octubre, del Consell, de Mesures de Reestructuració i Racionalització del Sector Públic Empresarial i Fundacional de la Generalitat, el present Reglament de funcionament i la resta de disposicions que el despleguen, així com per la normativa específica en matèria de sector públic empresarial, en especial, pel Decret Llei 1/2011, de 30 de setembre, del Consell, de Mesures Urgents de Règim Economicofinancer del Sector Públic Empresarial i Fundacional.  
  
4. L'entitat ajustarà la seua activitat a l'ordenament jurídic privat, amb les excepcions establides en la llei. En tot cas, subjectarà la seua activitat a les normes de dret públic en aquelles actuacions que suposen l'exercici de potestats administratives.  
  
Article 2. Funcions  
L'Entitat d'Infraestructures de la Generalitat és una entitat de dret públic de la Generalitat a què corresponen les següents funcions:   
  
a) El disseny, la projecció, l'execució i la gestió de qualsevol classe de sòls, infraestructures, equipaments i edificacions, així com la gestió, explotació i manteniment d'estes i d'aquelles altres ja existents respecte de les quals li siguen atribuïdes estes funcions, tant si són de la seua titularitat com si no, en els termes en què se li encomanen.  
  
b) La realització d'obres i la prestació de servicis convenients per a la millor construcció, gestió, conservació, manteniment i explotació del sòl, les infraestructures, els equipaments i les edificacions que se li encomanen, així com totes les activitats de promoció econòmica i complementàries que considere adequades per al compliment de l'objecte, i a este efecte podrà redactar, formular, impulsar i executar tots els instruments de planejament i gestió urbanística així com projectes i plans que resulten adequats per a això.  
c) La prestació de qualssevol servicis de contingut i caràcter administratiu inherents al seu objecte social i activitats que es consideren convenients per a la millor prestació d'aquells, que li siguen encomanats per l'Administració de la Generalitat i dels seus organismes i entitats de dret públic.  
d) L'adquisició de terrenys i la resta de béns mobles i immobles, així com drets sobre béns materials i immaterials que resulten necessaris per a la consecució dels seus objectius. A estos efectes, l'Entitat podrà tindre la condició de beneficiària de l'expropiació forçosa.  
  
e) La realització de treballs d'enquesta, valoració, codificació i classificació del Patrimoni Públic de Sòl de la Generalitat per a la formació del seu inventari en els termes establits per la normativa aplicable.  
  
f) La protecció de les infraestructures que gestione, i d'aquelles altres respecte de les quals se li encomanen estes funcions, amb la finalitat de garantir el correcte ús d'estes, preservar-les de qualsevol classe de danys o deteriorament i vigilar el compliment de les prohibicions i limitacions que la legislació establisca respecte de les zones de domini públic, servitud i afecció de les infraestructures.   
g) La gestió, administració, explotació i arrendament no financer de vivendes de titularitat de l'Entitat d'Infraestructures o de tercers.  
  
h) La gestió i administració de vivendes de promoció pública en els termes expressats en la legislació vigent o en els convenis que subscriga amb l'Administració.  
i) En relació amb les funcions pròpies dels ens que s'integren en l'Entitat d'Infraestructures, esta n'assumirà la totalitat en els termes en què s'estaven realitzant.  
j) Les funcions de caràcter comercial dutes a terme per l'Agència Valenciana de Mobilitat, de conformitat amb el que establix l'article 16.2 del Decret Llei 7/2012, de 19 d'octubre, del Consell, de Mesures de Reestructuració i Racionalització del Sector Públic Empresarial i Fundacional de la Generalitat.   
k) La realització de totes les actuacions necessàries i adequades per a la consecució dels fins i objectius propis de l'Entitat, així com les previstes en la normativa vigent i les que se li puguen atribuir o assignar.  
  
  
  
CAPÍTOL II  
Organització  
  
Article 3. Òrgans  
Els òrgans de l'entitat són:  
1. La Presidència.  
2. El Consell de Direcció.  
3. La Direcció General.  
  
Article 4. De la Presidència  
1. La Presidència de l'entitat, que al seu torn ho serà del Consell de Direcció, correspondrà a la persona titular de la seua conselleria d'adscripció.  
2. Corresponen a la Presidència les atribucions següents:  
a) Exercir la representació de l'entitat  
b) Exercir l'alta direcció i govern de l'entitat.  
c) Conferir i revocar poders generals i especials a persones determinades, tant físiques com jurídiques, públiques o privades, per als assumptes en què siga necessari atorgat-los.  
d) Exercir les facultats com a òrgan de contractació de l'entitat, sense perjuí de les preceptives autoritzacions i el deure de subministrament d'informació, previstos en la normativa vigent.  
e) Coordinar les línies generals de funcionament de l'entitat.  
f) Convocar, fixar l'orde del dia, presidir i moderar les sessions del Consell de Direcció.  
g) Autoritzar amb la seua firma, juntament amb la persona que exercisca la Secretaria, les actes aprovades de les sessions del Consell de Direcció i la certificació dels acords o extrems continguts en les actes.  
h) Demanar, si ho estima oportú, el parer del Consell de Direcció sobre qualsevol aspecte relacionat amb l'entitat i el seu funcionament.  
i) Aprovar les convocatòries d'ajudes, subvencions i beques.  
j) La resolució de les reclamacions prèvies a la via judicial civil o laboral.  
k) La resolució de les reclamacions formulades en matèria responsabilitat patrimonial de les administracions públiques.  
l) En general, i de la forma àmplia possible, exercir totes aquelles atribucions que possibiliten el millor desenrotllament dels fins de l'entitat.  
3. En tot cas, correspon al titular de la Presidència l'exercici de les potestats administratives que l'entitat tinga atribuïdes, sense perjuí de les que corresponguen a la persona titular de la Secretaria del Consell de Direcció.  
4. En els supòsits de vacant, absència, malaltia o impediment legítim, suplirà el titular de la Presidència la persona que designe el Consell de Direcció d'entre els seus membres i, en defecte d'este, el vocal de més edat.  
5. La Presidència podrà delegar, amb caràcter permanent o temporal, determinades atribucions en la Vicepresidència del Consell de Direcció.  
  
Article 5. Del Consell de Direcció. Composició  
1. El Consell de Direcció és l'òrgan col·legiat de govern i control de l'entitat.  
2. Estarà integrat per:  
a) El president o presidenta que serà la persona titular de la Presidència de l'entitat.  
b) El vicepresident o vicepresidenta que serà la persona titular de la Secretaria Autonòmica competent en matèria d'infraestructures.  
c) Els vocals següents:  
1r. Una persona en representació de la conselleria amb competències en matèria d'educació, designada pel seu titular, i amb rang mínim de director general  
2n. Una persona en representació de la conselleria amb competències en matèria d'indústria, designada pel seu titular, i amb rang mínim de director general   
3r. La persona titular de la direcció general competent en matèria de transports i logística.  
4t. La persona titular de la direcció general competent en matèria d'obres públiques, projectes urbans i habitatge.   
5t. Una persona en representació de la conselleria amb competències en matèria de sector públic empresarial, designada pel seu titular, i amb rang mínim de director general.  
6t. Una persona en representació de la conselleria competent en matèria d'hisenda, designada pel seu titular, i amb rang mínim de director general.  
d) El secretari o secretària, que serà la persona titular de la Subsecretaria de la conselleria d'adscripció  
3. A les reunions del Consell de Direcció assistiran, amb veu però sense vot, la persona titular de la Direcció General de l'Entitat, un representant de l'Advocacia de la Generalitat en tasques d'assessorament i, si és el cas, un representant que designe la Corporació Pública Empresarial Valenciana.   
4. Així mateix, el president o presidenta del Consell de Direcció podrà invitar l'auditor intern de l'entitat i qualsevol persona que tinga relació amb els assumptes a tractar en les reunions del Consell a participar-hi, amb veu i sense vot.  
  
Article 6. Competències del Consell de Direcció  
Al Consell de Direcció li correspon exercir totes les facultats i poders, en general, que siguen necessaris per al compliment dels seus fins. En particular, se li atribuïxen les competències següents:  
a) Definir les directrius generals i les línies d'actuació de l'entitat.  
  
b) Aprovar, a proposta de la Direcció General, el pla anual d'activitats de l'entitat, així com les modificacions d'este.  
c) Aprovar, a proposta de la Direcció General, i elevar a la seua conselleria d'adscripció, l'avantprojecte de pressupost.  
d) Aprovar els estats d'execució del pressupost, la memòria i els comptes anuals de l'entitat.  
e) Aprovar, a proposta de la Direcció General, l'organització funcional i les directrius bàsiques en matèria de recursos humans de l'entitat, incloent-hi l'aprovació de les relacions de llocs de treball i el règim de retribució del personal propi de l'entitat, dins de les limitacions legals i pressupostàries, en particular de les previstes en els articles 18 a 20 del Decret Llei 1/2011, de 30 de setembre, del Consell, de Mesures Urgents de Règim Economicofinancer del Sector Públic Empresarial i Fundacional, i sense perjuí de les competències atribuïdes a altres òrgans de la Generalitat.  
f) Determinar anualment, a proposta de la Direcció General, les necessitats de recursos humans, amb assignació pressupostària, que han de proveir-se per mitjà de la incorporació de personal de nou ingrés, per a la inclusió en la corresponent oferta d'ocupació pública.  
g) L'aprovació de les convocatòries de proves d'admissió per a la selecció del personal propi al servici de l'entitat i les de provisió dels seus llocs de treball.   
h) L'aprovació, regulació i desplegament de l'organigrama i de l'organització interna de l'entitat a partir del present reglament.  
i) L'aprovació de les propostes de col·laboració pública-privada, que hauran de ser posades en coneixement de la secretaria autonòmica amb competència en matèria de sector públic empresarial.  
j) Prendre raó de tots els contractes laborals subscrits des de la celebració de l'últim Consell, així com autoritzar amb caràcter previ els contractes laborals d'alta direcció que, si és el cas, haja de subscriure l'entitat.  
  
Article 7. Règim jurídic del Consell de Direcció  
1. El Consell de Direcció es reunirà, en sessió ordinària, com a mínim cada tres mesos. La convocatòria la realitzarà el president, a través de qualsevol mitjà que permeta tindre constància de la recepció, fent constar l'orde del dia i almenys amb tres dies d'antelació, excepte en casos d'urgència apreciada pel president.  
La convocatòria urgent haurà de ser notificada amb almenys 24 hores d'antelació, i serà necessari que la urgència siga ratificada a l'inici de la sessió per majoria dels membres.  
El Consell es reunirà de forma extraordinària quan el president ho considere justificat o quan ho demanen, almenys, un terç dels membres d'este.  
2. El Consell de Direcció quedarà vàlidament constituït quan més de la mitat dels membres en exercici es troben presents o degudament representats en la reunió.  
Els membres podran atorgar la seua representació per a les reunions del Consell de Direcció en un altre membre qualsevol del Consell. La representació es farà constar per mitjà d'escrit dirigit al president subscrit pel representat i el seu representant.  
3. Els acords del Consell de Direcció s'adoptaran per majoria simple dels membres presents o representats en la reunió. El president tindrà vot de qualitat per a dirimir els empats. Els acords del Consell de Direcció es portaran a un llibre d'actes i seran firmats pel president i pel secretari del Consell. Les certificacions de les actes seran expedides pel secretari amb el vistiplau del president del Consell.  
  
No obstant això, els acords relatius a l'article 6.e) hauran d'acompanyar-se dels informes previs i preceptius previstos en les lleis anuals de pressupostos.  
4. El Consell de Direcció podrà adoptar acords en sessions celebrades per mitjà de dispositius telemàtics bidireccionals, sempre que cap dels membres del Consell s'opose a este procediment, disposen de mitjans necessaris per a això i es reconeguen recíprocament, la qual cosa haurà d'expressar-se en l'acta del Consell i en la certificació dels acords que s'expedisca. En este cas, la sessió del Consell es considerarà única.  
5. L'adopció d'acords per correu electrònic o correspondència, o per qualsevol altre mitjà que garantisca l'autenticitat del vot i sense sessió, serà admesa només quan cap membre del Consell s'opose a este procediment. La remissió del vot per escrit i l'acceptació podran ser remeses per mitjà de correu electrònic.  
6. En tot el que no regula expressament este reglament serà aplicable de forma supletòria el que disposa en matèria d'òrgans col·legiats el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Article 8. De la direcció general  
1. Amb plena adequació al que preveu l'article 19 del Decret Llei 1/2011, de 30 de setembre, del Consell, de Mesures Urgents de Règim Economicofinancer del Sector Públic Empresarial i Fundacional, l'entitat comptarà amb un director o directora general, que es contractarà, amb l'acord previ del Consell de Direcció, a proposta del president.  
  
2. Correspon a la Direcció General l'exercici de les funcions següents:  
a) La direcció i gestió ordinàries de les activitats de l'entitat.  
  
b) L'execució dels acords del Consell de Direcció.  
c) L'elaboració del Pla Anual d'Activitats de l'entitat, l'avantprojecte de pressupost per a cada exercici i les modificacions d'este, així com els estats d'execució del pressupost, memòria i comptes anuals, a fi d'elevar-los al Consell de Direcció per a la seua aprovació.  
  
d) Proposar al Consell de Direcció els criteris que han de regir el desenrotllament dels processos selectius derivats de l'oferta d'ocupació pública, de conformitat amb la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana.  
e) L'execució dels processos selectius derivats de l'oferta d'ocupació pública, així com la contractació i acomiadament del personal laboral propi de l'entitat, tot això sense perjuí del que establix l'apartat j) de l'article 6.  
f) La direcció del personal de l'entitat, així com l'elaboració de la relació de llocs de treball del personal, per a la seua aprovació pel Consell de Direcció.  
g) La gestió econòmica i financera i el control tècnic i administratiu dels servicis. Així com l'administració dels eventuals cobraments que tinga pendents l'entitat.  
h) Qualssevol altres atribucions que li siguen conferides o delegades per la Presidència o el Consell de Direcció.  
  
CAPÍTOL III  
Estructura organitzativa  
  
Article 9. Organització  
1. L'entitat s'organitzarà en subdireccions, aprovades pel Consell de Direcció, a proposta de la persona titular de la Direcció General, d'acord amb el que preveu la normativa vigent.  
2. La gestió de l'entitat estarà integrada pels diversos servicis i unitats que aprove el Consell de Direcció, a proposta de la Direcció General.  
  
Article 10. Auditoria interna  
De conformitat amb la disposició addicional deu del Decret Llei 7/2012, de 19 d'octubre, del Consell, de Mesures de Reestructuració i Racionalització del Sector Públic Empresarial i Fundacional de la Generalitat, l'entitat comptarà amb un auditor intern, amb les funcions establides en l'article 9 del Decret Llei 1/2011, que exercirà les seues funcions amb independència en el si de l'ens i informarà el Consell de Direcció.  
Tot el personal de l'entitat estarà obligat a col·laborar amb l'auditor intern i a subministrar-li tota la informació que li sol·licite. En cas de discrepància amb els seus informes, el director general elevarà les seues al·legacions al Consell de Direcció.  
L'auditor intern dependrà funcionalment de la Corporació Pública Empresarial Valenciana. El pla de treball de l'auditor intern serà aprovat pel comité d'auditoria de la Corporació Pública Empresarial Valenciana a través del pla anual d'auditoria interna.  
  
CAPÍTOL IV  
Personal  
  
Article 11. Règim jurídic del personal  
1. L'entitat podrà comptar amb personal funcionari i laboral en els termes que preveu la legislació de funció pública i es regirà, amb caràcter general, per les normes de dret administratiu o laboral que hi siguen aplicables.  
2. De conformitat amb el que establix l'article 18.2 del Decret Llei 1/2011, de 30 de setembre, del Consell, de Mesures Urgents de Règim Economicofinancer del Sector Públic Empresarial i Fundacional l'entitat no podrà tindre al seu servici personal eventual.   
  
Article 12. Del personal funcionari que presta servicis en l'entitat  
  
El personal funcionari adscrit a l'entitat es regirà per la normativa en matèria de funció pública. Els llocs de treball de naturalesa funcionarial, així com les persones que els ocupen i les relacions de llocs de treball, seran gestionats per l'òrgan directiu competent en matèria de funció pública de la Generalitat.  
  
Article 13. Del personal laboral propi de l'entitat  
1. El personal laboral propi de l'entitat es regirà pel dret laboral, les normes convencionalment aplicables, la normativa sobre règim econòmic financer del sector públic empresarial, les disposicions de les successives lleis de pressupostos i, a més, li seran aplicables les previsions de l'Estatut Bàsic de l'Empleat Públic i de la legislació de la funció pública valenciana que així ho disposen expressament.  
  
2. La selecció del personal laboral fix, en execució de l'oferta d'ocupació pública anual, es realitzarà per mitjà dels sistemes selectius i amb els requisits establits per a este personal en la normativa en matèria de funció pública. Quan resulte aplicable, la valoració de la fase de concurs serà proporcionada i, en cap cas, la seua puntuació determinarà per si sola el resultat del procediment.  
3. La selecció del personal laboral temporal haurà de respectar els principis de publicitat, igualtat, mèrit i capacitat, per mitjà de la constitució de borses de treball temporal vinculades al desenrotllament dels procediments selectius als quals es referix l'apartat anterior.  
4. La contractació del personal laboral fix o temporal s'efectuarà en règim de dret laboral comú, havent de formalitzar-se el contracte per escrit.  
5. En el cas del personal laboral temporal, el contracte podrà formalitzar-se en qualsevol de les modalitats de contractació de duració determinada previstes en la legislació aplicable.,  
6. Sense perjuí de les autoritzacions que es requerisquen de conformitat amb la normativa vigent, i amb caràcter previ a la publicació, haurà de donar-se compte a la Corporació Pública Empresarial Valenciana dels processos selectius i de provisió que es convoquen.  
  
Article 14. Relació de llocs de treball  
Anualment, es publicarà en el Diari Oficial de la Comunitat Valenciana la relació dels llocs de treball de l'entitat.  
  
Article 15. Règim retributiu del personal  
1. El personal funcionari que preste servicis en l'entitat se sotmetrà al règim retributiu establit en la normativa vigent en matèria de funció pública i en les lleis anuals de pressupostos de la Generalitat.   
  
2. El règim retributiu del personal laboral de l'entitat s'ajustarà a les previsions contingudes en les successives lleis de pressupostos de la Generalitat.  
  
CAPÍTOL V  
Recursos i règim econòmic  
  
Article 16. Recursos econòmics  
L'entitat disposarà dels següents recursos econòmics per al compliment dels seus fins:  
1. Les consignacions que anualment s'establisquen amb càrrec als Pressupostos de la Generalitat.  
2. Els ingressos ordinaris i extraordinaris que obtinga per l'exercici de les seues activitats.  
3. Els productes i rendes dels béns, drets i valors integrants del seu patrimoni.  
4. Els crèdits, préstecs, emprèstits i altres operacions que puga concertar, després de demanar les autoritzacions que siguen preceptives de conformitat amb la normativa vigent.  
5. Les subvencions, herències, llegats, donacions, i qualsevol altra aportació voluntària d'entitats o organismes públics i privats i dels particulars.  
6. Els altres ingressos de dret públic o privat que li siga autoritzat percebre o que pogueren correspondre-li d'acord amb la normativa vigent.  
7. Qualssevol altres recursos que li pogueren ser atribuïts.  
  
Article 17. Règim pressupostari  
1. El règim pressupostari de l'entitat s'ajustarà al que establix per a les entitats de dret públic el text refós de la Llei d'Hisenda Pública de la Generalitat i a les previsions de les Lleis de Pressupostos de la Generalitat.   
2. El pressupost de l'entitat haurà de formular-se d'acord amb els principis establits en la Llei Orgànica 2/2012, de 27 d'abril, d'Estabilitat Pressupostària i Sostenibilitat Financera i en el Decret Llei 1/2011, de 30 de setembre, del Consell, de Mesures Urgents de Règim Economicofinancer del Sector Públic Empresarial i Fundacional.  
  
3. L'avantprojecte de pressupost, una vegada aprovat pel Consell de Direcció, serà remés a la conselleria a què es trobe adscrita, per a la seua posterior elevació a la conselleria competent en matèria d'hisenda, als efectes de la seua integració en el Pressupost de la Generalitat, i això sense perjuí de les competències assignades a la conselleria competent en matèria de sector públic empresarial.  
  
Article 18. Control financer i comptabilitat  
1. El control financer de l'entitat s'efectuarà d'acord amb el que establix el text refós de la Llei de la Hisenda Pública de la Generalitat, aprovat per Decret Legislatiu de 26 de juny, sense perjuí de la possibilitat que s'adopten les mesures addicionals de control previstes en el Decret Llei 1/2011, de 30 de setembre, del Consell, de Mesures Urgents de Règim Economicofinancer del Sector Públic Empresarial i Fundacional, i en el Decret 83/2012, d'1 de juny, del Consell, pel qual s'aprova el Reglament de la Corporació Pública Empresarial Valenciana i es desplega el Decret Llei 1/2011 esmentat.  
  
2. La comptabilitat s'ajustarà a les normes aplicables a les entitats de dret públic de la Generalitat.  
  
Article 19. De la supervisió i control economicofinancer  
L'entitat se sotmetrà a la supervisió i control economicofinancer previst en la normativa vigent en matèria del sector públic empresarial. A estos efectes haurà d'aportar i subministrar tota la documentació i informació que li siga requerida tant per la conselleria competent en matèria de sector públic empresarial com per la Corporació Pública Empresarial Valenciana.  
  
  
CAPÍTOL VI  
Contractació  
  
Article 20. Règim de contractació  
Als efectes previstos en la legislació vigent en matèria de contractació del sector públic, l'entitat tindrà la consideració d'Administració pública, i subjectarà, en conseqüència, els seus contractes a les previsions normatives per a este tipus d'ens.  
  
Article 21. Contingut de la declaració de mitjà propi  
L'entitat, com a mitjà propi instrumental i servici tècnic de l'Administració de la Generalitat i dels seus organismes i entitats de dret públic, està obligada a realitzar els treballs que estos li encomanen, en l'àmbit de les matèries següents:  
1. La promoció, gestió i execució d'activitats urbanístiques en general i, en particular, la realització de tot el conjunt d'operacions que resulten necessàries per a l'execució de plans urbanístics de qualsevol índole i programes d'actuació propis i aliens, per a la promoció de vivendes, sòl industrial i logístic, infraestructures, equipaments i edificacions.  
  
2. La promoció, execució, gestió i/o explotació d'obres d'infraestructura, sòl, equipaments i edificacions de qualsevol índole, així com de construcció, subministraments, servicis necessaris i edificació que, a través dels acords, convenis i contractes oportuns, li puguen ser encarregades per l'Administració o qualsevol altre agent del sector públic.  
  
3. L'assessorament i realització de consultories en matèria de promoció, gestió i execució urbanística i territorial.  
4. L'assessorament i la realització d'estudis de viabilitat tècnica i econòmica i la programació temporal i econòmica de les actuacions que la Generalitat pretenga desenrotllar en el camp de la promoció de sòl, infraestructures, equipaments i edificacions.  
5. Elaboració d'estudis, informes, plans, avantprojectes, projectes de caràcter tècnic, organitzatiu, econòmic o social, així com elevar els estudis o informes que crega oportuns, en l'àmbit de la seua competència.  
  
6. La promoció d'obres de centres educatius de la Comunitat, tant d'obres noves com d'intervenció en les ja existents, la qual cosa inclou l'obtenció del sòl, si és el cas, la supervisió de la redacció del projecte contractat, la licitació i el seguiment de l'obra.  
7. La gestió de les instal·lacions educatives de caràcter provisional   
  
8. La gestió de les infraestructures de transport terrestre i ports que li siguen assignades.  
9. La gestió, administració, explotació i arrendament no financer de vivendes, de titularitat de terceres persones físiques, jurídiques, associacions o entitats que les cedisquen a l'Entitat d'Infraestructures per qualsevol títol que l'habilite per a la prestació d'eixos servicis.  
10. La realització dels treballs i tasques incardinats en l'àmbit de les seues competències que li encomane la Generalitat.  
11. La cooperació tècnica amb tercers, ja siguen Administració o no, en les matèries de la seua competència relatives a infraestructures existents o no, situades dins o fora de la Comunitat Valenciana.  
  
Article 22. Abast de la declaració com a mitjà propi  
1. L'entitat podrà requerir, en les seues actuacions obligatòries anteriors, la col·laboració d'empresaris particulars, de conformitat amb el que disposa la normativa de contractes del sector públic.  
2. L'entitat no podrà participar en els procediments d'adjudicació de contractes convocats per l'administració de la Generalitat. No obstant això, quan no concórrega cap licitador podrà encarregar-se-li l'execució de l'activitat objecte de licitació pública.  
3. L'import de les actuacions, treballs i estudis realitzats per mitjà de l'entitat es determinarà aplicant a les unitats executades les tarifes corresponents que hauran de ser aprovades per la conselleria que tinga atribuïdes les competències en matèria d'infraestructures. Les tarifes es calcularan de manera que representen els costos reals de realització, i la seua aplicació a les unitats produïdes servirà de justificant de la inversió o dels servicis realitzats.  
Quan determinades unitats no tinguen aprovada la seua tarifa, el seu cost podrà valorar-se a partir del corresponent al dels elements simples que integren altres unitats amb tarifa aprovada i que també formen part de la unitat de què es tracte. En el cas que tampoc puga aplicar-se el procediment descrit anteriorment, el seu cost serà el que figure en el pressupost aprovat per l'òrgan competent.  
En ambdós casos, els costos així determinats tindran el caràcter de tarifa, tenint validesa només per a l'encàrrec a què es referisquen.  
4. Els contractes que l'entitat haja de concertar per a l'execució de les activitats expressades s'adjudicaran per mitjà de l'aplicació del procediment establit a este efecte en la normativa vigent en matèria de contractació del sector públic, i la resta de normes de desplegament.  
  
  
  
  
  
CAPÍTOL VII  
Règim patrimonial  
  
Article 23. Patrimoni propi  
L'entitat podrà adquirir béns i drets a títol onerós i gratuït, posseir i arrendar béns i drets de qualsevol classe.  
Les competències relatives a l'adquisició a títol onerós de béns immobles, així com per a fer contractes en matèria d'arrendament, corresponen a la persona titular de la Presidència de l'entitat, amb l'acord previ del Consell de Direcció. Sense perjuí de les autoritzacions establides en la normativa vigent, haurà de donar-se compte a la Corporació Pública Empresarial Valenciana de la proposta d'acord del Consell de Direcció en què s'autoritzen els esmentats contractes  
  
Article 24. Béns adscrits  
Sense perjuí del que preveu l'esmentat Decret Llei 7/2012, s'adscriuran a l'entitat els béns i drets de la Generalitat necessaris per al desenrotllament de les seues funcions.


Còpia Permalink ELI